**INFORMATĪVAIS ZIŅOJUMS**

**Par risinājumu pievienotās vērtības nodokļa kompensēšanai Igaunijai un Lietuvai AS “RB Rail” veikto aktivitāšu ietvaros.**

Rail Baltica projekts (turpmāk tekstā – Projekts) ir Eiropas standarta platuma dzelzceļa transporta Trans-Eiropas transporta tīkla (turpmāk tekstā – TEN-T tīkla) Ziemeļjūras – Baltijas koridora transporta sistēmas elements, kas aptver piecas Eiropas Savienības (turpmāk tekstā – ES) dalībvalstis – Igauniju, Latviju, Lietuvu, Poliju un Somiju. Projekta mērķis ir savienot Baltijas valstis ar pārējo ES, izmantojot efektīvu, modernu, drošu, videi draudzīgu un tirgus prasībām atbilstošu dzelzceļa pārvadājumu sistēmu.

Baltijas valstis 2014. gadā, noslēdzot akcionāru līgumu, nodibināja kopuzņēmumu AS “RB Rail” (turpmāk tekstā – RBR)[[1]](#footnote-1), kas ir atbildīgs par Projekta horizontālajām aktivitātēm, tas ir aktivitātēm, kas nepieciešamas visām trijām Baltijas valstīm. Pēc Rail Baltica dzelzceļa līnijas nodošanas ekspluatācijā, RBR akcionāri pieņems lēmumu par kopuzņēmuma turpmāko darbību vai tā likvidāciju.

Projekta horizontālās aktivitātes finansē Eiropas Komisija (turpmāk tekstā – EK), kas finansē līdz 85% no projekta attiecināmajām izmaksām un solidāri, katra 5 % apmērā, līdzfinansē projekta īstenošanā iesaistītās dalībvalstis, tas ir Igaunija, Latvija un Lietuva.

EK piešķirto finanšu līdzekļu investīciju atbilstības uzraudzību nodrošina Inovācijas un tīklu izpildaģentūra (Inovation and Networks Executive Agency, turpmāk tekstā – INEA).

 Laika posmā no 2015.gada līdz 2019.gadam, parakstot trīs Finansēšanas līgumus, Baltijas valstis un RBR ir saņēmušas Eiropas Infrastruktūras savienošanas instrumenta (Connecting Europe Facility, turpmāk tekstā – EISI) finansējumu 823 563 395 EUR apmērā, t.sk. RBR ir saņēmis 19 260 353 EUR, no kuriem 16 371 300 EUR ir EK finansējums un 2 889 053 EUR ir plānotais Igaunijas, Latvijas un Lietuvas līdzfinansējums. Skat. 1.tabulu.

|  |
| --- |
|  RBR budžets CEF līgumos (EUR) *1.tabula* |
| Finansēšanas līgums | INEA finansējums | Latvijas, Lietuvas, Igaunijas valstu budžeta līdzfinansējums RBR aktivitātēm | Kopā |
| CEF-1 | 5 950 000 | 1 050 000 | 7 000 000 |
| CEF-2 | 51 000 | 9 000 | 60 000 |
| CEF-3 | 10 370 300 | 1 830 053 | 12 200 353 |
| Kopā | 16 371 300 | 2 889 053 | 19 260 353 |

Parakstot EISI finansēšanas līgumus plānotais Latvijas līdzfinansējums netika iestrādāts Satiksmes ministrijas budžeta apakšprogrammā 60.07.00 “Eiropas transporta infrastruktūras projekti (Rail Baltica)” bet saskaņā ar Igaunijas, Latvijas un Lietuvas vienošanos tika nodrošināts veicot iemaksas RBR Latvijas akcionāra pamatkapitālā. Sākot ar 2020.gadu modelis līdzfinansējuma nodrošināšanai tiek mainīts.

Parakstīto EISI Finansēšanas līgumu Īpašo nosacījumu (Special conditions) 14. punkts nosaka, ka pievienotās vērtības nodokļa (turpmāk – PVN) neattiecināmība šajos līgumos netiek piemērota.

2018. gadā EK mainīja nostāju PVN attiecināmības jautājumā EISI transporta un enerģētikas projektos, proti, sākot ar 2019.gada 1.janvāri no EISI piešķīruma netiek finansēts PVN, jo tas tiek ieskaitīts dalībvalstu budžetos, savukārt, EISI mērķis ir veicināt ieguldījumus Eiropas komunikāciju tīklos, piesaistot publiskā un privātā sektora finansējumu, nevis “dotēt” dalībvalstu budžetus. Nosacījums par PVN neattiecināmību tiek iestrādāts visos parakstītajos EISI finansēšanas līgumos to grozījumu ietvarā. 2019.gadā tiek grozīts 2014.gada Finansēšanas līgums, 2020.gadā tiks grozīti 2015.gada un 2016.gada Finansēšanas līgumi. Vienlaikus EK patur tiesības piemērot minētos grozījumus retrospektīvi.

Kā jau iepriekš minēts RBR aktivitātes finansē EK un solidāri, katra 5 % apmērā, līdzfinansē Igaunija, Latvija un Lietuva. Tā kā RBR atbilstoši tā dibināšanas līgumam pilda tikai valstu deleģētās funkcijas, tā pakalpojumi netiek aplikti ar PVN, kā rezultātā RBR nevar atgūt piegādātājiem un pakalpojumu sniedzējiem samaksāto PVN Pievienotās vērtības nodokļa likumā noteiktajā kārtībā.

Tā kā RBR ir Latvijā reģistrēts komercuzņēmums, 90 % tā iepirkumu tiek veikti Latvijas teritorijā, kamēr Igaunijas un Lietuvas teritorijās, kurās atrodas RBR filiāles kopā tiek veikti 10 % iepirkumu, katrā no tām veicot aptuveni 5 % iepirkumu.

Tādejādi, arī 90 % PVN, kuru ir finansējusi EK, Igaunija, Latvija un Lietuva tiek iemaksāti Latvijas valsts budžetā. RBR ir informējis, ka, īstenojot Projekta horizontālās aktivitātes, laika posmā no 2020.gada līdz 2022.gadam PVN maksājumu veidā Latvijas valsts budžetā tiks iemaksāti 8 015 914 EUR,kamērIgaunijas un Lietuvas budžetos attiecīgi plānots iemaksāt 890 657 EUR**.**

 **Tāpēc nepieciešams rast risinājumu par Latvijas valsts budžetā iemaksātā PVN, kuru ir finansējusi EK, Igaunija, Latvija un Lietuva atgriešanu Projektā un Lietuvas, un Igaunijas budžetos.**

 **Lai uzsāktu jautājuma risināšanu**,Ministrija rosina likumprojektu “Par valsts budžetu 2020.gadam” papildināt ar sekojošu pantu: “Ministru kabinets nosaka kārtību, kādā aprēķina nepieciešamā finansējuma apmēru pievienotās vērtības nodokļa summas, kas nav atgūstama kā priekšnodoklis, kompensācijai Igaunijai un Lietuvai RBR veikto aktivitāšu ietvaros. Atļaut finanšu ministram palielināt apropriāciju Satiksmes ministrijai resursiem no dotācijas no vispārējiem ieņēmumiem par pievienotās vērtības nodokļa summu, kas nav atgūstama kā priekšnodoklis, kompensācijai Igaunijai un Lietuvai RBR veikto aktivitāšu ietvaros, ar nosacījumu, ja tiek nodrošināta neitrāla ietekme uz vispārējās valdības budžeta bilanci un ir pieņemts attiecīgs Ministru kabineta lēmums, kā arī Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas dienas nav iebildusi pret apropriācijas palielinājumu”.

 Minētais pants nepieciešams, lai kompensētu neatgūstamā pievienotās vērtības nodokļa maksājumus Igaunijai un Lietuvai, kas ieskaitīti Latvijas valsts budžetā, īstenojot RBR aktivitātes. Līdz ar to Ministrija izstrādās un līdz 2020.gada 5.martam iesniegs Ministru kabinetā likuma panta priekšlikumā noteikto kārtību, ievērojot, ka Latvija veic kompensācijas maksājumu Lietuvai un Igaunijai par RBR veiktajām aktivitātēm, kas ekvivalents RBR veiktajiem neatgūstamajiem pievienotās vērtības nodokļa maksājumiem Latvijas valsts budžetā, un ka kompensācijas izmaksa tiek veikta, ja Lietuva un Igaunija ievieš analogu regulējumu, kas nodrošina kompensāciju par Latvijas finansētajiem neatgūstamajiem pievienotās vērtības nodokļa maksājumiem šajās valstīs.

Satiksmes ministrs T. Linkaits

Vīza:

Valsts sekretāra p.i. Dž. Innusa

1.pielikums

 Projekta ieviešanas struktūra

Igaunijas Republikas Ekonomikas un komunikāciju ministrija

Latvijas Republikas Satiksmes ministrija

Lietuvas Republikas Transporta un komunikāciju ministrija

Labuma guvēji – nacionālo projekta ieviesēju akcionāri

***Lietuvos Geležinkeliai***

***Rail Baltica statyba***

***VSIA “Eiropas dzelzceļa līnijas”***

***Rail Baltic Estonia***

***AS “RB Rail”***

Centrālais projekta koordinators

Kopuzņēmuma akcionāri

1. Skat. attēlu 1.pielikumā [↑](#footnote-ref-1)